Diari Oficial de la Generalitat Valenciana


Sumari del DOGV 4431, del 03-02-2003 (2003/791)

ORDE 19 de desembre de 2002, de la Conselleria de Cultura i Educació, per la qual es convoquen ajudes per a programes d'activitats culturals.
---------------------------------------------------------------------------------------------------------------------------------------------

### Dades del document

Número de DOGV
:   4431

Data del DOGV
:   03-02-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/791


Data del document
:   19-12-2002

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * suport econòmic
    * societat sense fins de lucre
    * manifestació cultural
    * ajuda pública
    * associació

ORDE 19 de desembre de 2002, de la Conselleria de Cultura i Educació, per la qual es convoquen ajudes per a programes d'activitats culturals. [2003/791]
  
La Generalitat Valenciana, segons establix l'article 31.4 de l'Estatut d'Autonomia, té competència exclusiva en matèria de cultura, i un dels seus objectius principals és millorar de forma qualitativa i quantitativa les activitats culturals a la Comunitat Valenciana, i intentar incrementar, des de la seua actuació institucional, l'oferta de les activitats.
  
Per tot això, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoca la concessió d'ajudes destinades a finançar programes d'activitats culturals promogudes per associacions i entitats sense ànim de lucre, que es realitzen a la Comunitat Valenciana durant l'any 2003, i s'aproven les bases per les quals es regix la convocatòria, incloses com a annexos en la present orde.
  
Segon
  
L'import global màxim de les ajudes serà de 120.200 euros, que es finançaran a càrrec dels crèdits de la línia T1843000 del programa 454.10, Promoció Cultural, Museus i Belles Arts, del pressupost de la Generalitat Valenciana per a l'any 2003. La concessió de les subvencions quedarà condicionada a l'existència de crèdit adequat i suficient en els pressupostos mencionats, d'acord amb l'Orde de 26 de setembre de 1994 de la Conselleria d'Economia i Hisenda.
  
DISPOSICIÓ ADDICIONAL
  
Única
  
D'acord amb l'Orde de 26 de setembre de 1994, de la Conselleria d'Economia i Hisenda, sobre la tramitació anticipada d'expedients de despesa, tots els actes dictats en l'expedient de subvenció i convocats per la present orde estaran condicionats al fet que, quan es dicte la resolució de concessió de la subvenció, subsistisquen les mateixes circumstàncies de fet i de dret existents en el moment en què es van produir els actes.
  
DISPOSICIONS FINALS
  
Primera
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
Segona
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar recurs de reposició potestativament, o directament recurs contenciós administratiu, en els terminis i davant dels òrgans indicats a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des del sendemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des del sendemà de la publicació.
  
València, 19 de desembre de 2002
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases de la convocatòria per a l'adjudicació de subvencions a programes d'activitats culturals.
  
Primera
  
La convocatòria té com a objecte potenciar projectes culturals que despleguen les entitats i associacions sense ànim de lucre dins de la Comunitat Valenciana, atenent les modalitats següents:
  
- Aquelles amb projectes culturals que comprenguen diversos municipis de la Comunitat Valenciana, els quals no podran superar els 1.000 habitants cada un.
  
- Aquelles que despleguen programes culturals consolidats amb una especial valoració quant a la difusió i la qualitat, tal com s'establix en la base sisena, punt 2, d'esta convocatòria.
  
Segona
  
Dins dels límits pressupostaris i d'acord amb els criteris que establixen les bases, podran obtindre estes ajudes les associacions i les entitats sense ànim de lucre amb veïnatge administratiu a la Comunitat Valenciana que complisquen els requisits específics que s'indiquen per a cada modalitat i realitzen les activitats culturals en el seu àmbit territorial durant l'any 2003.
  
Es podrà concedir un màxim de 50 ajudes.
  
Les ajudes aniran destinades a sufragar les despeses corrents generades per les activitats objecte del projecte.
  
Tercera
  
Queden exclosos de la convocatòria tots els projectes no compresos en les modalitats indicades en la clàusula primera, i a més:
  
a) Els programes amb un contingut clarament recollit en altres convocatòries d'ajudes de la Generalitat Valenciana.
  
b) Els programes d'activitats culturals copatrocinats per la Conselleria de Cultura i Educació o algun dels seus ens públics.
  
c) Els programes promoguts o organitzats per les corporacions locals o qualsevol classe d'administració, així com per organismes dependents o creats per estos ens, incloses les empreses de capital públic i les fundacions en què l'entitat fundadora tinga, igualment, estatut públic.
  
d) Els programes promoguts o organitzats per centres docents i associacions de pares i alumnes, independentment del titular i del nivell d'ensenyament.
  
e) Els programes promoguts o organitzats per entitats mercantils i col·legis oficials.
  
f) Els programes promoguts o organitzats per associacions i entitats en els fins fundacionals de les quals no figure la realització d'activitats de promoció o difusió de la cultura o dels béns patrimonials o culturals, etc.
  
g) Els programes promoguts i organitzats per associacions literàries, juvenils, esportives i musicals.
  
h) Els programes recreatius, els actes socials i els viatges culturals.
  
Quarta
  
1. Els projectes d'activitats culturals objecte de la present convocatòria es finançaran amb els crèdits que figuren consignats a l'efecte en els pressupostos de la Generalitat Valenciana i amb els pressupostos de què disposen els mateixos beneficiaris.
  
2. L'import de l'ajuda s'ajustarà al pressupost presentat i als criteris preferents establits en la base sisena. L'aportació de la Conselleria de Cultura i Educació no podrà excedir el cost total de l'activitat.
  
3. Els beneficiaris de les ajudes hauran d'aportar a càrrec del seu pressupost la part no finançada per la Generalitat Valenciana.
  
Cinquena
  
El termini de presentació de sol·licituds serà d'un mes comptat a partir del sendemà de la publicació d'esta orde en el Diari Oficial de la Generalitat Valenciana.
  
Les sol·licituds, el model de les quals figura en l'annex II, s'acompanyaran dels documents següents:
  
1. Fotocòpia compulsada del DNI del representant autoritzat de l'associació o l'entitat sense ànim de lucre.
  
2. Fotocòpia compulsada del document públic que acredita l'existència i la personalitat jurídica de l'entitat.
  
3. Certificat o fotocòpia compulsada de l'acord adoptat per l'òrgan de govern corresponent en què s'aprova sol·licitar la subvenció i es faculta el representant per a subscriure'n la petició.
  
4. Fotocòpia compulsada del CIF.
  
5. Dades bancàries on es desitja rebre la subvenció, segons el model ?Manteniment de tercers. Proveïdors- que es detalla en l'annex III.
  
6. Memòria de les activitats corresponents als últims cinc exercicis.
  
7. Projecte detallat de les activitats per a les quals se sol·licita l'ajuda, amb els objectius, les dates i el lloc de celebració, quantificat econòmicament, així com el pla de finançament del projecte.
  
8. Relació de subvencions que s'han sol·licitat a altres institucions o organismes.
  
La documentació assenyalada en esta base es presentarà en el Registre General de la Conselleria de Cultura i Educació, en els registres de les Direccions Territorials de Cultura i Educació d'Alacant, Castelló i València, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en l'oficina de correus, es faria en un sobre obert a fi que la instància o la documentació foren datades i segellades pel funcionari de correus abans de ser certificades.
  
Si la sol·licitud no complix els requisits exigits o no s'aporta la documentació corresponent, es requerirà l'interessat perquè en el termini de deu dies corregisca la falta o aporte els documents preceptius, amb la indicació que si no ho fera, es consideraria que hauria desistit de la seua petició i s'arxivaria l'expedient sense més tràmits.
  
Sisena
  
1. La selecció prèvia de les sol·licituds la realitzarà una comissió tècnica presidida per la subsecretària de Promoció Cultural, o persona en qui delegue, de la qual formaran part els subdirectors territorials de Cultura d'Alacant, Castelló i València, o persona en qui deleguen, i un tècnic de la Direcció General de Promoció Cultural, que actuarà com a secretari.
  
2. La Comissió Tècnica, atenent les sol·licituds presentades i el seu interés, elaborarà la proposta de distribució de les ajudes, que correspondrà aprovar i atorgar al conseller de Cultura i Educació.
  
Per a la concessió de les subvencions, tindran prioritat els programes que s'atinguen als criteris següents:
  
- Interés i coherència dels continguts del programa d'activitats amb els objectius que el motiven.
  
- Continuïtat de la programació cultural al llarg de tot l'any per part del sol·licitant de la subvenció.
  
- Valoració dels resultats dels programes en exercicis anteriors, segons les memòries aportades per les entitats presentades.
  
- Situació sociocultural i econòmica del territori on es farà l'activitat, sempre que puga tindre un impacte generador de noves iniciatives culturals i afavorisca el desenrotllament local.
  
- Projectes culturals que potencien el coneixement de la cultura en els col·lectius menys afavorits.
  
3. Si en el termini de tres mesos des de la data en què la sol·licitud d'ajuda haja tingut entrada en el registre de l'òrgan competent per a tramitar-la, no es resol la convocatòria ni se'n fa la notificació oportuna, es considerarà que la sol·licitud presentada ha sigut desestimada. Això no obstant, l'administració està obligada, d'acord amb l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, a dictar una resolució expressa.
  
4. De les economies que puguen produir-se, se'n podrà disposar, a través d'una nova resolució del conseller de Cultura i Educació, per a incrementar la quantitat concedida a algun dels beneficiaris o incloure'n d'altres inicialment exclosos.
  
Setena
  
Són obligacions del beneficiari:
  
a) Realitzar l'activitat o activitats objecte de l'ajuda.
  
b) Acreditar documentalment la realització de l'activitat i el compliment dels requisits que determinen la concessió o l'obtenció de l'ajuda.
  
c) Sotmetre's a les actuacions del control financer que corresponen a la Intervenció General.
  
d) Comunicar a la Conselleria l'obtenció de subvencions o ajudes per a la mateixa finalitat, procedents de qualsevol administració o ens públic o privat.
  
e) L'acreditació de les obligacions tributàries amb l'Estat i la Comunitat Autònoma Valenciana, i amb la Seguretat Social, es realitzarà d'acord amb l'Orde de 30 de maig de 1996 de la Conselleria d'Economia i Hisenda.
  
Huitena
  
Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes concedides per altres administracions o ens públics o privats, podran donar lloc a la modificació o revocació de la resolució de concessió, així com al reintegrament de les quantitats percebudes.
  
Novena
  
1. El pagament de les ajudes establides en la present orde es realitzarà segons el que establixen el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana, i la Llei de la Generalitat Valenciana, de Pressupostos per a l'exercici del 2003.
  
2. Per a poder efectuar el pagament, els beneficiaris hauran de presentar abans del 30 de novembre de 2003 la documentació següent:
  
- Original o fotocòpia confrontada pel funcionari de la Conselleria de Cultura i Educació, o pel secretari de l'ajuntament de la localitat, de les factures o justificants de despesa de les activitats realitzades durant l'any 2003 el total dels quals siga igual o superior a l'ajuda concedida.
  
- Memòria resum quantificada de les activitats realitzades, segons el model que s'adjunta.
  
- Acreditació documental del compliment de les obligacions tributàries i amb la Seguretat Social abans de l'atorgament de la subvenció, d'acord amb l'Orde de 30 de maig de 1996 de la Conselleria d'Economia i Hisenda (DOGV de 21 de juny de 1996).
  
3. El termini per a justificar les ajudes és de deu dies hàbils des de la conclusió de l'activitat objecte de la subvenció, i com a màxim fins al 30 de novembre de 2003.